ওয়েব ডেস্ক: হাসিনা সরকারকে উত্খাত করে এরাজ্যের সীমান্তবর্তী এলাকা নিয়ে বৃহত্তর বাংলাদেশ গঠন করতে চাইছিল জামাত-উল-মুজাহিদিন। আর সেকাজে ব্যবহার করা হচ্ছিল এরাজ্যের যুবকদেরই। খাগড়াগড় বিস্ফোরণের চার্জশিটে উঠে এসেছে এমনই  তথ্য। এনআইএ-র দাবি, সশস্ত্র যুব সংগঠন গড়ে তোলার লক্ষ্যে এরাজ্যের একাধিক জায়গায় জঙ্গি ঘাঁটি গড়ে তুলেছিল JMB। অষ্টমীর দুপুরে বিস্ফোরণ কেঁপে উঠেছিল বর্ধমানের খাগড়াগড়।  প্রকাশ্যে আসে নিষিদ্ধ জঙ্গি সংগঠন জামাত-উল- মুজাহিদিনের সন্ত্রাস জাল। জেলা পুলিস, সিআইডি হয়ে তদন্তভার  হাতে যায় NIA-র। ছমাসের মাথায় খাগড়াগড়কাণ্ডে চার্জশিট পেশ করল কেন্দ্রীয় তদন্তকারী সংস্থা। চার্জশিটে ২১জনের নাম রয়েছে। তারমধ্যে ৪জন বাংলাদেশি। জেএমবি- জঙ্গি নেটওয়ার্কের উদ্দেশ্য ও কর্মপদ্ধতি নিয়ে একাধিক গুরুত্বপূর্ণ তথ্য রয়েছে  চার্জশিটে। 
তদন্তে নেমে মোট আঠারোজনকে গ্রেফতার করা হয়েছিল। যার মধ্যে চার্জশিটে ১৩জনের নাম রয়েছে। বাকি পাঁচজনের মধ্যে হাসেম মোল্লা ও মহঃ খালিদকে চার্জশিট থেকে রেহাই দেওয়া হয়েছে।  অভিযুক্তদের মধ্যে নাম রয়েছে অসমের শাহনুর আলম ও সইফুল ইসলাম খানের।